**PTE KTK Cultura Oeconomica Alapítvány Pályázat 2019 / 2/ Oktatók**

**Pályázat oktatói tevékenységek támogatására 2019-09-09**

A 30 éves COA Alapítvány – forráshiány okán – 2020-ban befejezi működését. Az őszi félévben egy, az eddigiektől eltérő módon kívánunk támogatást nyújtani oktatóinknak az alábbi módon:   
 **„Az oktatás-módszertani felkészültség növelése: jó gyakorlatok a tanteremben”  
 Kiadványkötet** a PTE KTK munkatársainak oktatói-nevelői tapasztalatairól

***Első szó:*** *a felsőoktatási munka felelősség. Az óvoda a szülő döntése, az általános iskola a kormány törekvése adófizető állampolgár kinevelésére. A középiskolai választás már a család,   
a diák, a barátok együttes közreműködésével zajlik, régóta erős állami felügyelettel, minőség-ellenőrzéssel. Az egyetem viszont egyéni döntés: életpálya, társadalmi helyezkedés ígérete,   
olyan információs beruházás („tanulás”), aminek végső értéke igencsak bizonytalan.*

***Második szó****: felelősség. Az államé az épület, a támogatások, a minőségbiztosítás minimuma.  
Az oktatói felelősséget több száz éve a „tudásra” alapozzuk: jót és igazat mondj a diáknak.*

*Csakhogy a „Tanulás” rendkívül összetett folyamat, nem hasonlítható autók összeszereléséhez.*

*Ha a „megrendelő” család-érettségiző-jóbarát azt hallja, hogy itt mindenki jeles, be se kell járni: gyanakodni kezd. Ha az a hír, hogy 50% megbukik első félévben, már tovább is lapozott. Kényes egyensúlyt kell találnunk: a tudásanyag hatalmas, egyes területeken évente ugrásszerűen változik, s az oktató személyisége, az információ-átadás módszere nagyban segítheti -vagy hátráltathatja- a hatékonyságot, a „megrendelőktől” elvárt kimenetet.*

*A 18 év alattiak nevelésének, oktatás-módszertanának számolatlan méretű háttér-anyaga van, mindenki elismeri, hogy ez egy „szakma”, amit 5-6 évig kell tanulni-gyakorolni. A pedagógust kétévente 40 szempont szerint minősíti az igazgató, a szakfelügyelő és a kollégák. Megdöbbentő módon a felsőoktatásban elegendőnek tartják a tudományágban szerzett diplomát a katedrára állításhoz, az 5-8 évenkénti dokumentum-vizsgálatot, néhány helyszíni bejárást, s kész az „akkreditáció”. Lehet közgazdászt, történészt, atomfizikust és politikust nevelni.*


***A harmadik szó*** *tehát: a felelősség. Hogyan megyünk be a tanterembe? Mi az a kényes egyensúly, ami a „Követelek” és a „Ez szükséges, belátom” között van? Hogyan kérdezzek?   
Mire kíváncsi a „Z” generáció? Kitől kapok segítséget egyéni, vagy csoportos probléma esetén?*

*Ilyesmikre várunk 5-10 oldalas dolgozatokat; kísérletek, eredmények bemutatását, vagy csak megfontolt eszmefuttatást, magvas gondolatokat-javaslatokat a tervezett kötethez (példák):*

* *A közgazdász-képzés kísérleti megoldásai*
* *Frontális előadás vs. csoportmunka; előadó és facilitátor szerepek*
* *Felkészülés: tananyag-választás, tanterv, óraterv, visszacsatolás, számonkérés*
* *Tömegoktatás: tananyag, számonkérés, digitalizáció*
* *Eltérő kultúrák, előképzettségek, személyiségek a csoportokban*
* *Csoportmunka: asszertív és agresszív viselkedésminták, az oktatói kommunikáció*
* *Az esettanulmány helye és szerepe: mikor, milyet, hogyan?*
* *Számonkérési módszerek: főtárgy-melléktárgy, BA/MSc/PhD, kiscsoport - tömeg*
* *A felsőoktatási munka ellenőrzése: vezetők, akkreditáció, visszacsatolás, minőség*

**Pályázati határidő: 2019 szept. 28-ig Döntés: 2019 október 11**

**Forma: A választott téma max. 1 oldalas bemutatása; az „Elméleti”, vagy „Tapasztalati” jelleg megjelölése. Kérjük jelezni, ha a tanulmány elkészítéséhez bármiféle anyagi (tárgyi, szolgáltatási) segítség szükséges-e.**



Dr. Dobay Péter kuratóriumi elnök

**PTE KTK Cultura Oeconomica Alapítvány Pályázat 2019 / 2 / Hallgatók**

**Pályázat 2019-09-09**

**hallgatói tevékenységek támogatására (tavaszi félév)**

Az Alapítvány Kuratóriuma 2012 novemberében „Támogatási Alapelveket” fogadott el.   
A dokumentum alapján pályázatot írunk ki (a tőke és korábban beérkezett kamatbevételek terhére) a Kar képzési-kutatási munkáját támogató **öntevékeny** **hallgatói tevékenységek** minőségének növelése és rászoruló hallgatók **külföldi tapasztalatszerzése** érdekében.

**A Kar hallgatói, diákszervezetei, hallgatói csoportjai számára meghirdetett   
2019/2/Hallgatók őszi pályázat kategóriái:**

**A/ Hallgatók kari szintű, csoportos tudományos tevékenységének támogatása  
 (szakmai rendezvény, tanulmányi verseny, stb.: max.** **300** **eFt)**

**B/ Szociálisan hátrányos helyzetű, nappali tagozatos hallgatók ERASMUS+   
 (vagy más, külföldi ösztöndíjas) kiutazásához társuló tevékenységek céljára   
 (utazás, szállás, stb.: max. 300 eFt keretben)**


**Pályázati határidő: 2019 szept. 28-ig Döntés: 2019 október 11**

**Forma: A website-ról letölthető pályázati Adatlap, diákszervezeti / oktatói és más ajánlással, előírt költségvetési tervezettel, megjelölve a társ-finanszírozás forrásait.**

**Az elbírálás módja:**

A benyújtott pályázatokat a COA Kuratóriuma bírálja el (Szociális és Gyermekvédelmi Főigazgatóság, Allianz Zrt és PTE KTK képviselők).

Pécs, 2019 szeptember 9-én



Dr. Dobay Péter

kuratóriumi elnök